Władysław Namysłowski

**Władysław Wiktor Namysłowski**, fonetski: Vladislav Viktor Namislovski (Zagórz, 1889 – Toruń, 1957.) bio je poljski profesor, pravnik specijalizovan za pravnu povijest i međunarodno pravo, diplomat, konzularni službenik.

## Biografija 
Bio je sin željezničkog inžinjera Władysława i Antonine rođene Langner, njegov polubrat je bio Bolesław Namysłowski.

Pohađao je gimnaziju u Nowom Sączu, a zatim Gimnaziju Jan Sobieski u Krakovu, koju je završio 1907. Studirao je na Jagelonskom univerzitetu, stekavši 1913. godine zvanje doktora prava. Tokom studija zanimala ga je povijest Krakova, što je proizvelo dva rada o krakovskoj miliciji i pošti. Radovi su objavljeni 1913. u Krakovskoj biblioteci. Nakon diplomiranja obavljao je sudsku i advokatsku praksu u Krakovu, Tarnowu i Żabnu. 14. septembra 1914. u Krakovu se oženio Franciszkom Anastazijom Fischer. Po izbijanju Prvog svjetskog rata evakuisan je u Freistadt, a potom se preselio u Bosnu i Hercegovinu, gdje je radio kao sudski pripravnik. Godine 1915. položio je pravosudni ispit u Banjoj Luci i tamo radio kao sudija, zatim kao tužilac u Sarajevu.

Januara 1920. promijenio je vjersko opredjeljenje iz rimokatoličkog u luteransko, što mu je omogućilo da se 1922. godine razvede od svoje prve žene u Novom Sadu. 18. avgusta te godine se drugi put oženio Bertom Krombholc u Zemunu.

Nakon što je Poljska ponovo stekla nezavisnost, pridružio se diplomatskoj službi. Bio je konzul u Beogradu (1918–1922), Berlinu (1922–1925) i Hamburgu (1925–1930). U godinama 1930–1936 radio je kao savjetnik i zamjenik načelnika u pravnom odjelu Ministarstva vanjskih poslova.

25. novembra 1931. dobio je dozvolu *veniam legendi* u funkciji vanrednog profesora međunarodnog prava na Fakultetu političkih i društvenih nauka Slobodnog univerziteta u Varšavi. Predavao je i na Univerzitetu Jan Kazimierz u Lavovu, gdje se 29. januara 1936. habilitirao iz povijesti južnoslovenskog prava. Zvanje vanrednog profesora međunarodnog prava stekao je 30. jula 1936. godine na Fakultetu prava i ekonomskih nauka Slobodnog univerziteta u Łodziu. Predavao je konzularno i pomorsko pravo na Institutu političkih nauka u Vilniusu i Pomorskoj školi u Gdinji. U oktobru 1936. dobio je pravo veniam legendi iz oblasti južnoslovenskog prava na Pravnom fakultetu Univerzitet Jan Kazimierz u Lavovu.

1928. umrla mu je druga žena. 3. juna 1929. oženio se po treći put, Katarzynom Mariom Magdalenom Buck. Njihov prvi sin (Jerzy) rođen je 1932. godine, a drugi (Janusz) 1934. godine.

1936–1939 bio je konzul u Budimpešti. Po izbijanju Drugog svjetskog rata od vlade dobija neplaćeno odsustvo i februara 1940. odlazi u Jugoslaviju, gde se zapošljava u Ministarstvu trezora u Beogradu. Nakon okupacije Jugoslavije od strane Nijemaca, radio je u poreskoj upravi u Zemunu i kao sudija u Sremskoj Mitrovici. 1944–1945 bio je član Komisije za zločine okupatora u Vojvodini.

U oktobru 1945. vratio se u Poljsku, gdje je u početku radio kao savjetnik u Željezničkoj direkciji u Olsztynu. Godine 1946. rektor ga je privremeno imenovao na mjesto vanrednog profesora na Katedri za pravo naroda na Univerzitetu Nikola Kopernik u Torunju. Bio je jedan od organizatora Pravnog i Ekonomskog fakulteta, njegov prodekan (1945–1946) i dekan (1946–1953). Do 1954. bio je na čelu Katedre za pravo naroda (1948. preimenovana je u Katedru za međunarodno javno pravo).

Godine 1954. obustavljen je prijem studenata na Pravni fakultet Univerziteta Nikola Kopernik, a Namysłowski je prebačen u Poznanj, gdje je do 1957. radio na Katedri za međunarodno javno pravo Univerziteta u Poznanju.

Od 1946. pripadao je Demokratskoj stranci, bio je potpredsednik njenog Gradskog komiteta u Torunju, član Pokrajinskog komiteta u Bydgoszczu i Vrhovnog savjeta (1948–1954).

## Ordeni i odlikovanja 
* Zlatni križ za zasluge (Poljska, 1936.)
* Medalja Dekade vraćene nezavisnosti (Poljska)
* Bronzana medalja za dugogodišnju službu (Poljska)
* Oficirski križ Ordena krune Rumunije (Rumunija)
* Oficirski križ Ordena Svetog Save (Jugoslavija)
* Viteški križ Ordena Svetog Save (Jugoslavija)

## Knjige 
* *Milicya wolnego miasta Krakowa 1815–1846* (1913)
* *Polskie prawo konsularne* (Lwów, 1926)
* *Zarys systemu współczesnego prawa konsularnego* (1931)
* *Zbiór międzynarodowych norm prawno-konsularnych* (1932)
* *Polskie prawo komunikacyjne (w zarysie)* (1948)
* *System prawa konsularnego* (1949)

## Reference 
## Literatura 
* 
* 
* 

Kategorija:Rođeni 1889.
Kategorija:Umrli 1957.
Kategorija:Biografije, Zagórz
Kategorija:Poljski diplomati
Kategorija:Poljski pravnici
Kategorija:Poljaci u Bosni i Hercegovini